b"\n_START_ARTICLE_\nAndreu Vilas\xc3\xads i Fern\xc3\xa0ndez-Capalleja\n_START_SECTION_\nTraject\xc3\xb2ria\n_START_PARAGRAPH_\nEs va formar a Barcelona, a  l'Escola d\xe2\x80\x99Arts Aplicades i Oficis Art\xc3\xadstics de Barcelona \xe2\x80\x9cLlotja\xe2\x80\x9d, a l'Escola Massana i a la Facultat de Belles Arts. Va ampliar estudis amb estades a Fran\xc3\xa7a (Par\xc3\xads, Llemotges), It\xc3\xa0lia (Flor\xc3\xa8ncia) i B\xc3\xa9lgica. Al 1959 va crear el seu propi taller/estudi a Barcelona treballant en dibuix, pintura i sobretot en l\xe2\x80\x99esmalt al foc sobre metall._NEWLINE_Les primeres exposicions individuals que va fer van tenir lloc l'any 1968 (Institut d'estudis Nord-americans de Barcelona i Sala Crecelius de Tarragona). Des d'aleshores ha fet exposicions individuals a molts llocs de l\xe2\x80\x99Estat espanyol  i a l\xe2\x80\x99estranger, i ha participat en nombroses col.lectives arreu del m\xc3\xb3n. La seva obra ha estat seleccionada en les m\xc3\xa9s importants exposicions internacionals d\xe2\x80\x99esmalt._NEWLINE_La seva obra esmaltada, de car\xc3\xa0cter figuratiu, es basa en un profund coneixement de la t\xc3\xa8cnica, per\xc3\xb2 defuig el llu\xc3\xafment del virtuosisme t\xc3\xa8cnic per fer \xc3\xa8mfasi, principalment, en la reivindicaci\xc3\xb3 de l'esmalt com a art visual, m\xc3\xa9s proper a la pintura i el dibuix que no pas a una art aplicada com l'argenteria, _NEWLINE_\xc3\x89s reconegut internacionalment com a pedagog i divulgador de l'art de l'esmalt\xcb\x90 des del 1970 fins a la seva jubilaci\xc3\xb3 el 2005 va ser professor de l'especialitat a l'Escola Llotja de Barcelona, de la qual tamb\xc3\xa9 va ser-ne director entre 1989 i 1996. Ha impartit nombrosos cursos i masterclasses arreu del m\xc3\xb3n. Molts esmaltadors contemporanis el consideren el seu mestre._NEWLINE_A m\xc3\xa9s de la seva activitat docent ha publicat diversos llibres i nombrosos escrits i ha impulsat importants iniciatives de difusi\xc3\xb3 de l'art de l'esmalt. Sobresurten l'organitzaci\xc3\xb3 d'una exposici\xc3\xb3 retrospectiva sobre els esmaltadors barcelonins (1983), l'organitzaci\xc3\xb3 de les Biennals Internacionals El M\xc3\xb3n de l'esmalt (des de 1985), la creaci\xc3\xb3 del Museu de l'esmalt Contemporani de Salou (1992) i del CIDAE (Centre d'Informaci\xc3\xb3 i difusi\xc3\xb3 de l'art de l'esmalt, 1983), o l'edici\xc3\xb3 de la revista especialitzada L'Esmalt\xcb\x90 esmalt al foc sobre metall (des de 1976 com a butllet\xc3\xad intern i a partir de 1988 com a publicaci\xc3\xb3 peri\xc3\xb2dica)._NEWLINE_El 1997 fund\xc3\xa0 amb N\xc3\xbaria L. Ribalta la galeria d'art Foc Gallery, dedicada principalment a difondre i exposar l\xe2\x80\x99art de l\xe2\x80\x99esmalt, la qual rest\xc3\xa0 oberta fins al 2003 i a partir de 2004 esdevingu\xc3\xa9 una galeria virtual._NEWLINE_Ha rebut nombrosos honors, distincions i reconeixements en els principals certamens internacionals de l'especialitat (Ginebra 1977; Llemotges 1980; Jap\xc3\xb3, 1985; Buenos Aires, 1991 i 1992; Moscou 1992). El 2005 va ingressar a l'Acad\xc3\xa8mia Catalana de Belles Arts de Sant Jordi. Ha fet donaci\xc3\xb3 de la seva biblioteca especialitzada en arts decoratives, joieria i esmalts al Museu del Disseny de Barcelona.(2017)."